ເຈົ້າໜ້າທີ່ຂັ້ນສູງ ດ້ານປ້ອງກັນປະເທດ ສະຫະລັດ ປະຊຸມ ເລື້ອງຢູເຄຣນ ທີ່ ເຢຍຣະມັນ
ເຈົ້າ​ໜ້າ​ທີ່​ຂັ້ນ​ສູງ ຂອງສະຫະລັດ ແລະ​ນັກ​ການ​ທູດ ຈາກປະເທດພັນທະມິດ ພົບປະກັນຢູ່ ເຢຍຣະມັນ ເພື່ອຫາລື ກ່ຽວກັບ ການເຄຶ່ອນໄຫວຂອງຣັດເຊຍ ໃນຢູເຄຣນ.
ບັນດາເຈົ້າໜ້າທີ່ຂັ້ນສູງ ກະຊວງປ້ອງກັນປະເທດ ສະຫະລັດ ແລະນັກການທູດ ກຳລັງເຕົ້າໂຮມກັນຢູ່ນະຄອນ Stuttgart ປະເທດເຢຣະມັນ ໃນວັນສຸກມື້ນີ້ ເພື່ອສົນທະນາວ່າ ຈະຕອບ ໂຕ້ແບບໃດ ກັບການປະຕິບັດງານທາງທະຫານຂອງຣັດເຊຍ ໃນຢູເຄຣນ ແລະແກ້ໄຂເລື້ອງຄວາມເປັນຫ່ວງໃນໝູ່ບັນດາພັນ ທະມິດກ່ຽວກັບການຮຸກຮານຂອງມົສກູ ຫລັງຈາກໄດ້ມີການສູ້ ລົບທີ່ເພີ້ມທະວີ ຂຶ້ນ ລະຫວ່າງທະຫານຢູເຄຣນ ແລະພວກກະ ບົດແບ່ງແຍກດິນແດນນິຍົມຣັດເຊຍ ລັດຖະມົນຕີ ປ້ອງກັນປະເທດ ສະຫະລັດ ທ່ານ Ashton Carter ຈະພົບປະກັບ ບັນດານາຍພົນ ແລະເອກອັກຄະລັດຖະທູດ ຢູ່ໃນ ຢູໂຣບ ຢູ່ທີ່ກອງບັນຊາການ ທະຫານສະຫະລັດ-ຢູໂຣບ ໃນວັນສຸກມື້ນີ້ ທ່ານຈະທົບທວນເຖິງເບິ່ງປະ ສິດທິຜົນໃນການລົງໂທດທາງດ້ານເສດຖະກິດຂອງຢູໂຣບ ແລະ ສະຫະລັດໃນ ປັດຈຸບັນ ແລະຍຸດທະສາດຂອງອົງການ NATO ໃນການຢັບຢັ້ງການເອົາບາດກ້າວເພີ້ມ ຕື່ມຂອງຣັດເຊຍ ຢູ່ໃນ ຢູເຄຣນ ທ່ານ Brent Colburn ຊຶ່ງໂຄສົກທຳນຽບຫ້າແຈໄດ້ກ່າວວ່າ “ກອງປະຊຸມນີ້ມີ ຈຸດປະສົງ ທີ່ຈະບອກໃຫ້ຮູ້ເຖີງແນວຄິດຂອງລັດຖະມົນຕີ ໃນຂະນະທີ່ທ່ານເດີນ ທາງໄປຮ່ວມກອງ ປະຊຸມລະດັບລັດຖະມົນຕີ ເທື່ອທຳອິດຂອງອົງການ NATO  ໃນທ້າຍເດືອນມິຖຸນາ ຈຸດ ນຶ່ງທີ່ຈະມີການເນັ້ນໜັກ ກໍຈະແມ່ນ ບົດບາດຂອງ ຣັດເຊຍ ໃນໄລຍະນຶ່ງປີເຄິ່ງຜ່ານມານີ້ ຮວມທັງການປະຕິບັດງານຂອງເຂົາເຈົ້າຢູ່ໃນຢູເຄຣນ" ໃນວັນພະຫັດວານນີ້ ປະທານາທິບໍດີຢູເຄຣນ ໄດ້ເຕືອນບັນດາສະມາຊິກສະພາ ໃຫ້ຕຽມ ປ້ອງກັນໃນອັນທີ່ "ອາດເປັນການບຸກລຸກຢ່າງເຕັມອັດຕາ” ຂອງຣັດເຊຍ ຫລັງຈາກການສູ້ ລົບເພີ້ມຂຶ້ນ ຢູ່ເຂດທີ່ເວົ້າພາສາຣັດເຊຍ ໃນພາກຕາເວັນອອກຂອງ ຢູເຄຣນ ທ່ານກ່າວ ອ້າງວ່າ ເປັນ “ການຂົ່ມຂູ່ອັນໃຫຍ່ຫລວງ” ທີ່ຈະເກີດ ການສູ້ລົບຂະໜາດໃຫຍ່ ທ່ານກ່າວ ວ່າ ທະຫານຣັດເຊຍ 9,000 ຄົນໄດ້ຢູ່ໃນພາກຕາເວັນອອກຂອງ ຢູເຄຣນ ເປັນທີ່ຮຽບ ຮ້ອຍແລ້ວ ການສູ້ລົບລະຫວ່າງ ພວກກະບົດ ແລະກຳລັງລັດຖະບານ ຢູ່ໃນຂົງເຂດ ໄດ້ທະວີຂື້ນໃນອາທິດນີ້ ເຮັດໃຫ້ມີຜູ້ເສຍຊີວິດ 18 ຄົນ ແລະເຮັດໃຫ້ ສະພາຄວາມໝັ້ນຄົງ ສະຫະປະຊາຊາດ ຈັດກອງປະຊຸມສຸກເສີນຂຶ້ນ ໃນວັນສຸກມື້ນີ້ ເພື່ອຮັບມືກັບຄວາມຮຸນແຮງຮອບໃໝ່ ທຳນຽບຂາວ ໃນວັນພະຫັດວານນີ້ ກ່າວວ່າ ປະທາ ນາທິບໍດີ Barack Obama ວາງແຜນຈະຮຽກຮ້ອງໃຫ້ບັນດາຜູ້ນຳ ສະຫະພາບຢູໂຣບ ທີ່ ຈະມີກອງປະຊຸມສຸດຍອດ ຢູ່ທີ່ເຢຍຣະມັນ ໃຫ້ສືບຕໍ່ຮັກສາການລົງໂທດຕໍ່ ມົສກູ ຍ້ອນ “ການຮຸກຮານຂອງປະເທດດັ່ງກ່າວຢູ່ໃນພາກຕາເວັນອອກຂອງຢູເຄຣນ ”